|  |
| --- |
| **Διδακτική ενότητα 10: Η αλληγορία του σπηλαίου: οι φιλόσοφοι****Πλάτων, *Πολιτεία* 519b-520a** |

O Πλάτων θίγει το θέμα που είδαμε και στην εισαγωγή του σχολικού εγχειριδίου, ποιος δηλαδή είναι ο κατάλληλος ηγέτης. Έχει προηγηθεί ο προβληματισμός του Σωκράτη σχετικά με την αδυναμία λειτουργίας της δημοκρατίας, τους δημαγωγούς, οι οποίοι κολάκευαν και εξαπατούσαν τον λαό, την ανάθεση αξιωμάτων με κλήρωση σε πρόσωπα ανάξια κ.λπ. **Ποιος, λοιπόν, θα αναλάβει να βγάλει την πολιτεία από αυτή την κατάσταση**;

|  |
| --- |
| **Η σημασία της παιδείας κατά τον Πλάτωνα** |

***ἐν παιδείᾳ ἐωμένους διατρίβειν διὰ τέλους·*** Αρχική σημασία της λέξης ***παιδεία*** είναι *αυτό που πρέπει να μάθει το παιδί*, η ανατροφή, η διαπαιδαγώγηση του παιδιού. Από τον 5ο, όμως, αιώνα και εξής ως όρος της παιδαγωγικής δηλώνει τη γενική καλλιέργεια (σωματική και πνευματική), που αποτελεί προνόμιο μόνο του ανθρώπου (γι᾿ αυτό άλλωστε και στα λατινικά αποδίδεται με τον όρο humanitas).

 Βάση της παιδείας των φυλάκων είναι για τον Πλάτωνα η μουσική (λογοτεχνία, τραγούδι, καλλιέργεια της καλλιτεχνικής ευαισθησίας) που καλλιεργεί την ψυχή και η γυμναστική που αφορά το σώμα. *Παίδευσις* είναι η πορεία προς την παιδεία (Πλατ. *Όροι* 410: *παίδευσις παιδείας παράδοσις*). Η μουσική και η γυμναστική συσχετίζονται από τον Πλάτωνα με τα δύο στοιχεία του χαρακτήρα, δηλαδή το ***θυμοειδὲς*** και το ***ἐπιθυμητικόν***. Οι μελλοντικοί φύλακες πρέπει να συνδυάζουν αυτά τα δύο χαρακτηριστικά. Όμως, αυτά τα μαθήματα δεν επαρκούν για την αληθινή γνώση.

Ο Πλάτων προτείνει (4) τέσσερα μαθήματα που θα οδηγήσουν προς την αληθινή γνώση: αριθμητική → γεωμετρία – στερεομετρία → αστρονομία → αρμονική (= η επιστήμη της μουσικής, σε αντιδιαστολή προς την πρακτική της). Όλες αυτές οι επιστήμες συγγενεύουν, αφού γεφυρώνουν τα αισθητά με τα νοητά (στη γεωμετρία είναι απαραίτητο το αισθητό σχήμα για να γίνει αντιληπτή η Ιδέα π.χ. του τριγώνου), είναι οι επιστήμες της ***διάνοιας*** (βλ. 3ο στάδιο) που ανοίγουν τον δρόμο προς τη βαθύτερη πραγματικότητα, τον δρόμο της ***διαλεκτικῆς***.

Η ***διαλεκτικὴ*** δεν είναι άλλη από τη φιλοσοφία, που δίνει λόγο γι᾿ αυτό που πραγματικά υπάρχει· είναι ένας διάλογος της ψυχής με τον εαυτό της σε μια κίνηση αυτοεξέτασης φτάνοντας στην ανώτερη γνώση, την Ιδέα του Αγαθού. Συγκεκριμένα, **παιδεία** είναι η στροφή της ψυχής προς την Ιδέα του Αγαθού, η δύσκολη πορεία από την άγνοια στη γνώση (δες τη ΔΕ 9). Έτσι, τελικά απαλλαγμένοι από την πλεονεξία και την ιδιοτέλεια οι κάτοχοι μιας τέτοιας παιδείας απολαμβάνουν την απόλυτη ευδαιμονία και ψυχική αγαλλίαση, που τους προσφέρει η θέαση της Ιδέας του Αγαθού. Οι άνθρωποι αυτοί βρήκαν την οδό της ευτυχίας. Αλλά ο Πλάτωνας, όπως θα φανεί στη συνέχεια, πιστεύει ότι δεν μπορεί να κερδίσει ο ***φιλόσοφος*** τη λύτρωση, αν δεν προσφέρει στην κοινωνία του, αν δεν γίνει ο ίδιος ***φιλόσοφος - βασιλεύς***.

|  |
| --- |
| **Η πολιτική διάσταση της παιδείας στον Πλάτωνα**  |

Η φιλοσοφική παιδεία έχει μια συγκεκριμένη πολιτική λειτουργία: θέτει μια χαρακτηριστική σφραγίδα στους κυβερνώντες και εγκαθιδρύει ένα φραγμό ανάμεσα σε αυτούς και στους κυβερνώμενους. Η μεταρρύθμιση της Πολιτείας - εννοείται ότι πρόκειται για πολιτική και ηθική μεταρρύθμιση, εφόσον για τον Πλάτωνα η ηθική δεν διαχωρίζεται από την πολιτική - προϋποθέτει και υποδηλώνει την, εκ προοιμίου, εκπαιδευτική μεταρρύθμιση. Και αυτό γιατί ο έλεγχος της διαδοχής στην ηγεσία πρέπει να είναι εκπαιδευτικός, βασισμένος σε μια αρκετά αυστηρή και συγκεντρωτική αντίληψη για τη μάθηση – πάνω στην αυθεντία του μορφωμένου ειδήμονα, δηλαδή του ***φιλοσόφου.***

|  |
| --- |
| **Οι απαίδευτοι και οι πεπαιδευμένοι ως προς τη διοίκηση της πολιτείας** |

|  |  |
| --- | --- |
|  ***Οἱ ἀπαίδευτοι***  | ***Οἱ ἐν παιδείᾳ ἐώμενοι***  |
| **Ποιοι είναι;** |
| Οι «**δεσμώτες**» και όσοι παρέμειναν μέσα στο σπήλαιο της φαινομενικότητας, της πλάνης και των ψευδαισθήσεων. (μύθος)  | Οι «**απελεύθεροι δεσμώτες**» που ολοκλήρωσαν μετά από εξαναγκασμό την κοπιαστική ανοδική πορεία και βγήκαν έξω από το σπήλαιο, στον κόσμο της πραγματικότητα και της αλήθειας. (μύθος)  |
| Η τάξη των ***δημιουργῶν***. (ιδανική πολιτεία)  | Οι τάξεις των ***φυλάκων* / *φιλοσόφων*** (ιδανική πολιτεία)  |
| **Οι πολίτες**, καθώς και **οι τυχαίοι και «αφιλοσόφητοι» πολιτικοί** που δεν μπορούν να προβούν στις αναγκαίες διακρίσεις του τι είναι καλό πραγματικά και τι κακό, αδυνατούν να δώσουν λύσεις με όπλο τον ορθό λόγο και τη διαλεκτική. (αθηναϊκή κοινωνία της εποχής του Πλάτωνα)  | **Οι πολίτες** που αντιστέκονται αξιοποιώντας τη δύναμη του ορθού λόγου και της φιλοσοφίας, όπως για παράδειγμα ο δάσκαλός του ο Σωκράτης. Για τον Πλάτωνα δεν υπάρχει ακόμη ένας αντίστοιχος άξιος πολιτικός (αθηναϊκή κοινωνία της εποχής του Πλάτωνα).  |
| **Βασικά χαρακτηριστικά** |
| 1. ***ἄπειροι ἀληθείας***: Όσοι δεν έχουν γνωρίσει την αλήθεια, έχουν στραμμένα τα μάτια της ψυχής τους προς τα αισθητά και είναι συμβιβασμένοι με την καθιερωμένη εμπειρία.  | 1. (***οἱ τῆς ἀληθείας φιλοθεάμονες***): Αγαπούν πάνω απ᾿ όλα την αλήθεια και το *είναι* (: αληθινή πραγματικότητα) στρέφονται προς τις Ιδέες αποβλέποντας στο φως της αλήθειας. |
| 2. ***ἀπαιδεύτους:* Δεν** διαθέτουν φιλοσοφική *παιδεία*. Δεν έχουν γνωρίσει τον κόσμο των Ιδεών και την Ιδέα του Αγαθού.  | 2. ***ἐν παιδείᾳ ἐώμενοι***· Κάτοχοι μιας παιδείας *όχι σύμφωνα με τις σοφιστικές αντιλήψεις*, ως μια εμφύτευση μέσα στην ανθρώπινη ψυχή καινούργιων δυνάμεων, αλλά σαν μια στροφή προς την αληθινή γνώση και προς το *είναι* (: αληθινή πραγματικότητα). Έχουν γνωρίσει τον κόσμο των Ιδεών και την Ιδέα του Αγαθού.  |
| 3. ***οὐκ ἔχουσιν ἕναν σκοπόν***: Δεν έχουν υψηλό σκοπό, τον ***ἕναν σκοπόν***, αλλά αποβλέπουν στην ικανοποίηση του προσωπικού τους συμφέροντος (ιδιοτέλεια). Επομένως, είναι ανεπαρκείς για τη διοίκηση μιας ιδανικής κοινωνίας που θα στοχεύει στη δικαιοσύνη. Στην κατηγορία αυτή εντάσσει ο Πλάτων και τους πολιτικούς ηγέτες της εποχής του, χωρίς να κάνει εξαίρεση ούτε για τον Περικλή και τον Θεμιστοκλή. Κατά τη γνώμη του, είναι κι αυτοί υπεύθυνοι για την καταστροφή της Αθήνας, γιατί φρόντισαν περισσότερο για την υλική (οικονομική-στρατιωτική) ανάπτυξη της πόλης και λιγότερο για τη δικαιοσύνη και την πνευματική ζωή των πολιτών. | 3. ***ἑκόντες οὐ πράξουσιν***: Δεν έχουν την ιδιοτέλεια των «αφιλοσόφητων» πολιτικών, αλλά είναι απρόθυμοι να αναλάβουν οποιαδήποτε πολιτική δράση απολαμβάνοντας την ευτυχία του θεωρητικού βίου (***ἐν μακάρων[[1]](#footnote-1) νήσοις***). Είναι αποστασιοποιημένοι απ᾿ ό,τι συμβαίνει γύρω τους, *ίσως* γιατί θεωρούν προσβλητικό να ασχοληθούν με τις μάζες είτε γιατί απεχθάνονται τις πολιτικές ενασχολήσεις. Άλλωστε η κάθοδος στις σκιές του σπηλαίου, ανάμεσα στα σκοτάδια και τις κακίες των ανθρώπων, είναι πάντοτε άχθος, θυσία και πόνος. Τέτοιοι είναι οι απόκοσμοι, οι ξεχωριστοί που επιλέγουν να στέκουν πέρα και έξω από τα εγκόσμια. |
| 4. Δεν διαθέτουν τὰς βελτίστας φύσεις.  | 4. Διαθέτουν ***τὰς βελτίστας φύσεις***. |
|  | 5. ***μὴ ἐπιτρέπειν αυτοῖς ὃ νῦν ἐπιτρέπεται***: Αποτελεί υποχρέωση του ***φιλοσόφου*** τελικά να αφιερώσει τα καλύτερα χρόνια της σταδιοδρομίας του στο δύσκολο έργο της διακυβέρνησης με ανιδιοτέλεια, με πίστη και αυταπάρνηση προς την πόλη. |

***τῶν οἰκιστῶν·*** οι θεμελιωτές της ιδεώδους πολιτείας, δηλαδή ο Σωκράτης και οι συνομιλητές του.

|  |
| --- |
| **Ο ρόλος της φύσης στη διαμόρφωση του ηθικού χαρακτήρα στο πλαίσιο της πλατωνικής φιλοσοφίας**  |

***τάς βελτίστας φύσεις***: Ο Πλάτων πιστεύει (σωστά ή λάθος δεν μας ενδιαφέρει) ότι το κληρονομικό στοιχείο (***ἡ φύσις***) αποτελεί ισχυρή διανοητική και ηθική δύναμη. Μέρος της αντίληψης του Πλάτωνα αποτελεί η ιδέα ότι ο άνθρωπος, στα πρώτα στάδια της ζωής του, πρέπει να βρίσκεται κάτω από στενή παρακολούθηση και να υποβάλλεται σε πολλαπλές δοκιμασίες του χαρακτήρα και της ευφυΐας του. Πρέπει να υπάρχει κάθε δυνατή ευκαιρία για τον εντοπισμό των άξιων και των ανάξιων, με στόχο τον προβιβασμό των άξιων και των υποβιβασμό των ανάξιων. Η τροποποίηση αυτή της αρχής του κληρονομικού δικαιώματος που μέχρι εκείνη την εποχή στηριζόταν στην αριστοκρατική – ευγενική καταγωγή ανεξάρτητα από τυχόν πνευματικές-μορφωτικές ικανότητες, **επιτρέπει την κοινωνική κινητικότητα στο πλαίσιο της ιδανικής Πολιτείας.** Επομένως, απώτερος στόχος είναι η **δημιουργία μιας αριστοκρατίας του πνεύματος (των καλύτερων φύσεων)** και όχι του αίματος. Η διάκριση δηλαδή της Πολιτείας στις τάξεις δεν υπαγορεύεται από οικονομικούς ή κοινωνικούς λόγους. Αυτή καθορίζεται **από τον βαθμό της παιδείας** που είναι ικανά να λάβουν τα μέλη τους. Ο Πλάτωνας πιστεύει ότι η μόρφωση που είναι ικανός να λάβει ο κάθε πολίτης εξαρτάται από τις δυνατότητες που απορρέουν από την ψυχική κατάστασή του (δηλαδή την φύση του). [*Ποια ήταν η άποψη του Πρωταγόρα;*].

|  |
| --- |
| **Η Ιδέα του Αγαθού (στην πλατωνική φιλοσοφία)**  |

***ἰδεῖν τὸ ἀγαθόν***: Ο Πλάτων αισθάνεται ένα δέος μπροστά στην ιδέα του Αγαθού και θεωρεί ότι υπερβαίνει τις δυνάμεις του η οποιαδήποτε προσπάθεια να το ορίσει γι᾿αυτό και δεν δίνει μια σαφή ερμηνεία για αυτόν τον όρο που είναι από τους βασικότερους στο φιλοσοφικό του σύστημα παρά αρκείται σε ορισμένους υπαινιγμούς. Η Ιδέα του Αγαθού είναι κάτι υπερβατικό και ***ἄρρητον***, όπως θα δηλώσει ο ίδιος στην Ζ΄ Επιστολή του. Η ιδέα του Αγαθού είναι (βλ. σχόλιο σχ. βιβλίου *Φιλοσοφικός Λόγος*):

α) (**οντολογικά**) το ***εἶναι*** (= η πραγματικότητα) και ό,τι διατηρεί το ***εἶναι***

β) η τάξη, ο κόσμος και η ενότητα που διαπερνά και συνέχει την πολλαπλότητα μεταξύ των αναρίθμητων αισθητών – υλικών αντικειμένων που υπάρχουν στον φυσικό κόσμο και των άυλων Ιδεών του νοητού κόσμου

γ) (**γνωσιολογικά**) ό,τι παρέχει την αλήθεια και την επιστήμη.

Αναλυτικότερα, η ιδέα του Αγαθού είναι η ανώτατη στην ιεραρχία των Ιδεών. Είναι για τα αντικείμενα της γνώσης και την ίδια τη γνώση, ό,τι είναι ο ήλιος για τα ορατά αντικείμενα και την όραση. Είναι η πηγή της γνώσης και όλης της αλήθειας. Η ιδέα του Αγαθού τελικά είναι κάτι ανώτερο από το **εἶναι** (= την πραγματικότητα). Ο Πλάτων έτσι κάνει ένα καίριο βήμα προς μια οντολογική και γνωσιολογική αρχή. Μια αρχή δηλ. που υπερβαίνει τον κόσμο των αισθητών κι αυτόν ακόμα τον κόσμο των Ιδεών.

**Η Ιδέα του Αγαθού** (χαρακτηρισμοί/προσδιορισμοί μέσα στο κείμενο)

Οι όροι που χρησιμοποιεί ο Πλάτων για το ***ἀγαθόν*** στο συγκεκριμένο απόσπασμα είναι: ***μέγιστον μάθημα, ἀναβῆναι, ἀνάβασιν, ἀναβάντες, ἴδωσι, ἀφικέσθαι, ἰδεῖν***. Επομένως, διαφαίνονται τα εξής χαρακτηριστικά για τη φύση του Αγαθού:

* πρωταρχικότητα, σπουδαιότητα, προτεραιότητα της Ιδέας του Αγαθού (***μέγιστον***).
* αντικείμενο μαθήσεως, της ανώτερης γνώσης του ανθρώπου (***μάθημα***).
* η κορυφή μιας κοπιώδους ανοδικής πορείας του ανθρώπου (***ἀναβῆναι, ἀνάβασιν, ἀναβάντες***): πολύ συχνά στον Πλάτωνα λέξεις που σημαίνουν το ἄνω και την ανάβαση χρησιμοποιούνται μεταφορικώς για την παιδεία και τα αγαθά που προσφέρει.
* το Αγαθόν είναι Ιδέα - ***ἰδεῖν, ἰδῶσιν*** όχι όμως αντικείμενο της εξωτερικής οράσεως, αλλά μιας εσωτερικής διανοητικής διαδικασίας (πβ. ετυμολογική συγγέννεια ***ἰδεῖν -οἶδα***).
* είναι ο απώτερος στόχος της προσπάθειας και της πορείας του ανθρώπου (***ἀφικέσθαι***).
* η Ιδέα του Αγαθού βρίσκεται στον ουράνιο κόσμο των Ιδεών.

***ὃ νῦν ἐπιτρέπεται***: Με το επίρρημα *νῦν* αναφέρεται στην εποχή του ίδιου του Πλάτωνα, όπου επιτρέπεται οι *φιλόσοφοι* να απέχουν απ᾿ την ενεργό πολιτική και να ασχολούνται μόνο με τις πνευματικές τους αναζητήσεις. Ο Πλάτωνας συγχέει σκοπίμως τα όρια ανάμεσα στο θεωρητικό του οικοδόμημα, δηλαδή την ιδεώδη πολιτεία του και στη σύγχρονή του πολιτική πραγματικότητα. Με τη φράση ***μὴ ἐπιτρέπειν αὐτοῖς ὃ νῦν ἐπιτρέπεται*** ο φιλόσοφος **επικαιροποιεί** τον προβληματισμό του καταγγέλλοντας έμμεσα την απροθυμία των πνευματικών ανθρώπων της εποχής του να αναλάβουν την πολιτική ευθύνη της διακυβέρνησης της πόλης.

|  |
| --- |
| **Το χρέος των πεπαιδευμένων/φυλάκων/φιλοσόφων στην πλατωνική Πολιτεία** |

*μὴ ἐπιτρέπειν αὐτοῖς ὃ νῦν ἐπιτρέπεται.*

*Τὸ ποῖον δή;*

*Τὸ αὐτοῦ, ἦν δ’ ἐγώ, καταμένειν καὶ μὴ ἐθέλειν πάλιν καταβαίνειν παρ’ ἐκείνους τοὺς δεσμώτας μηδὲ μετέχειν τῶν παρ’ ἐκείνοις πόνων τε καὶ τιμῶν, εἴτε φαυλότεραι εἴτε σπουδαιότεραι.*

Οι ***φύλακες*** */****φιλόσοφοι*** της πλατωνικής Πολιτείας είναι κάτοχοι παιδείας που έχει ως βάση της τη γυμναστική και τη μουσική, ακολουθώντας την αριθμητική, τη γεωμετρία, την αστρονομία και την αρμονική και τέλος τη ***διαλεκτικήν*** (βλ. και προηγούμενο σχόλιο). Οι ***φύλακες/φιλόσοφοι*** ως κάτοχοι μιας τέτοιας παιδείας είναι κοινωνοί της ***ἀληθείας***, δηλ. γνώστες της ουσίας όλων των πραγμάτων και θεατές του Αγαθού. Έτσι, αναπόφευκτα έχουν ένα χρέος, ***ἕναν σκοπόν***: να υπηρετήσουν πιστά και ανιδιοτελώς την πόλη ολόκληρη, παρά την αρχική τους απροθυμία.

Μ᾿ άλλα λόγια αξιοποιώντας τα χαρίσματα της ***φύσεως*** και τα πλεονεκτήματα μιας ***παιδείας***, όπως αυτή που εννοεί ο Πλάτων, θα δημιουργηθούν οι ιδανικοί πολίτες που θα αναλάβουν υποχρεωτικά την προστασία (αρχικά) και (εν συνεχεία ορισμένοι από αυτούς) τη διακυβέρνηση της πολιτείας, για να ωφελήσουν με τις γνώσεις τους και την αρετή τους την πόλη ολόκληρη. Σε ένα πολύ γνωστό χωρίο ο Πλάτων ισχυρίζεται πως «*εάν οι φιλόσοφοι δεν γίνουν βασιλείς μέσα στις πόλεις ή αν αυτοί που σήμερα ονομάζονται βασιλείς δεν αποβούν γνήσιοι και ολοκληρωμένοι φιλόσοφοι και αν αυτά τα δύο, η πολιτική δύναμη και η φιλοσοφία, δεν συμπέσουν στο ίδιο πρόσωπο, αν αυτό δεν συμβεί δεν θα πάψουν τα δεινά να πλήττουν τις πόλεις, ούτε, πιστεύω, το ανθρώπινο γένος*».

Οι ***φύλακες/φιλόσοφοι*** που έχουν λάβει την ορθή παιδεία (έχουν «φιλοσοφήσει») και κατόρθωσαν να ανέλθουν από το σπήλαιο της απαιδευσίας και της πλάνης στον επάνω κόσμο, δηλαδή τον κόσμο των Ιδεών, δεν δείχνουν προθυμία να επιστρέψουν σε αυτό. Ο Σωκράτης, όμως, τονίζει ότι οι φιλόσοφοι έχουν την ηθική υποχρέωση, εφόσον η πόλη τους έθρεψε και τους εκπαίδευσε σωστά, **να κατέβουν ξανά στο σπήλαιο, δηλαδή στην πρακτική πολιτική**, στον κόσμο της σκληρής κοινωνικής πραγματικότητας και να βοηθήσουν τους δεσμώτες της απαιδευσίας και της άγνοιας ασχολούμενοι με τα προβλήματά τους και διαφωτίζοντάς τους. Γι᾿ αυτό και τα ταξίδια του Πλάτωνα στη Σικελία φανερώνουν την προσπάθεια του φιλοσόφου να υλοποιήσει τις πολιτικές του θεωρίες μεταμορφώνοντας είτε τον Διονύσιο τον Α΄ είτε τον Διονύσιο τον Β΄ σε ***φιλοσόφους-βασιλεῖς***, σε ιδανικούς κυβερνήτες και να δημιουργήσουν με τη σειρά τους μια δίκαιη κοινωνία. Το αντίθετο για τον Πλάτωνα, η μη προσπάθεια δηλαδή, «*θα προξενούσε τη μεγαλύτερη ντροπή απέναντι του ίδιου του εαυτού του*».

Ειδικότερα, οι ***φύλακες φιλόσοφοι*** θα πρέπει να άρχουν στον πόλεμο και να αναλαμβάνουν αξιώματα που αρμόζουν σε νέους. Όταν γίνουν 50 ετών, τότε πια μπορούν να μοιράζουν τον χρόνο τους ανάμεσα στη φιλοσοφία και την εξουσία. [*Γιατί πρέπει να φτάσει κάποιος σε ηλικία 50 ετών για να κυβερνήσει;*]

Για τον Πλάτωνα, όποιος πορεύεται προς την αληθινή ευτυχία διέπεται αναπόφευκτα από αλτρουισμό για το κοινωνικό σύνολο στο οποίο ανήκει. Δεν μπορεί να κερδίσει ο ίδιος τη λύτρωση, αν δεν την προσφέρει στην κοινωνία του. Έτσι αντιμετωπίζεται στην Πολιτεία η σχέση ηθικής και πολιτικής.

**Ο *φιλόσοφος-βασιλιάς*** θα κυβερνήσει με την πειθώ και τη βία. Η πολιτεία τότε θα είναι στην εντέλεια συναρμοσμένη, γι᾿ αυτό και θα είναι δίκαιη στον ανώτερο δυνατό βαθμό στηριγμένη στη δικαιοσύνη (= οικειοπραγία).

Την άποψη ότι ο πραγματικά ευδαίμων βίος δεν είναι ο φιλοσοφικός-θεωρητικός αλλά ο πρακτικός, που εφαρμόζει τη θεωρία στην πράξη, υποστηρίζει και ο Αριστοτέλης (*Πολιτικά*, VII 1325b) : «Αλλά αν όλα αυτά σωστά λέγονται και οφείλουμε να ορίσουμε την ευδαιμονία ως ευπραγία, αναγκαστικά τόσο ο κοινός για όλη την πόλη όσο και ο ατομικός για τον καθένα άριστος βίος θα είναι ο πρακτικός.»

|  |
| --- |
| **Γιατί οι φύλακες/φιλόσοφοι είναι απρόθυμοι ν’ αναλάβουν την εξουσία;**  |

Οι φύλακες/φιλόσοφοι παρουσιάζονται απρόθυμοι να κατέβουν στο σπήλαιο, δηλαδή να ασχοληθούν με την πολιτική, επειδή:

* δε θέλουν να εγκαταλείψουν την ευδαιμονία του θεωρητικού βίου.
* δεν έχουν τα συνήθη κίνητρα για την απόκτηση εξουσίας (οικονομικά συμφέροντα, τιμές).

|  |
| --- |
| **Η ένσταση του Γλαύκωνα για τον εξαναγκασμό των φιλοσόφων ν’ αναλάβουν την εξουσία** |

*῎Επειτ’, ἔφη, ἀδικήσομεν αὐτούς, καὶ ποιήσομεν χεῖρον ζῆν, δυνατὸν αὐτοῖς ὂν ἄμεινον;* Διαμαρτυρία και αγανάκτηση του Γλαύκωνα, επειδή κατ᾿ αυτόν ο **εξαναγκασμός** των φιλοσόφων για επιστροφή στο σπήλαιο συνιστά αδικία και καταναγκασμό σε μια ζωή χειρότερη. Είναι φανερό ότι ο Γλαύκων υπονοεί τον **κίνδυνο** που συνεπάγεται η επιστροφή στον κόσμο του σπηλαίου, όπου κυριαρχεί η πλάνη, το ψέμα και η αδικία. Θεωρεί, ίσως, ότι αν οι φιλόσοφοι συναναστρέφονται μ᾿ ανθρώπους απαίδευτους κι αμαθείς κινδυνεύουν να χάσουν την ευτυχία που κατέκτησαν απ᾿τη θέαση της Ιδέας του Αγαθού. Είναι προτιμότερο γι᾿ αυτούς, κατά τον Γλαύκωνα, να μείνουν πέρα απ᾿ τη σκληρή κοινωνική πραγματικότητα απόκοσμοι, ξεχωριστοί, μοναχικοί, αλλά ευτυχισμένοι (***ἐν μακάρων νήσοις***).

Κατά τον Γλαύκωνα, όπως αναφέρεται και στην εισαγωγή του σχολικού εγχειριδίου, η δικαιοσύνη είναι μια υποκριτική κοινωνική σύμβαση που επιβάλλεται από τους πολλούς για την αυτοπροστασία τους. Ο Γλαύκων εκφράζοντας μια **ατομοκεντρική αντίληψη** αδυνατεί να δει τη γνώση ως προϋπόθεση υπέρβασης της ατομικής συνείδησης προς την κατεύθυνση της κοινωνικής συνείδησης και της αναγνώρισης της σχετικής προτεραιότητας που έχει το καλό της πολιτικά οργανωμένης κοινωνίας σε σχέση με το άτομο.

|  |
| --- |
| Η απάντηση του Σωκράτη: *᾿Επελάθου, … ἐπὶ τὸν σύνδεσμον τῆς πόλεως* |

***ἐπελάθου·*** Αναφέρεται στο σημείο 466b του έργου όπου ο Γλαύκων αποδέχεται ότι σκοπός είναι η πόλη, η ιδανική πολιτεία να είναι όσο το δυνατόν ευτυχέστερη, χωρίς να επιδιώκεται η ευδαιμονία αποκλειστικά μιας μόνο τάξης σ᾿ αυτήν.

Ο Σωκράτης προσπαθεί να αποδείξει στο Γλαύκωνα ότι ο εξαναγκασμός των φιλοσόφων να κυβερνήσουν δε θα είναι αδικία· α­πεναντίας *θα είναι δίκαιη αξίωση*, σύμφωνη με το νόμο, αφού θα συντείνει στην ευδαιμονία όλων γενικά των κοινωνικών ομάδων και των πολιτών (στο συμφέρον του συνό­λου).

|  |
| --- |
| **Σε τι συνίσταται η ευτυχία των φυλάκων/φιλοσόφων;**  |

***εὖ πράξει***: Η ευτυχία των ***φυλάκων / φιλοσόφων*** δεν συνίσταται ούτε σε περιουσία, ούτε σε μεγάλες και ωραίες κατοικίες. Η ζωή τους είναι λιτή και πειθαρχημένη. Όσοι απ᾿ τους ***φύλακες*** υποστούν μ᾿ επιτυχία τις κρίσεις που έχουν καθορισθεί και γίνουν ***φιλόσοφοι-βασιλεῖς***, απολαμβάνουν τις **πνευματικές ηδονές** που μόνο αυτές διαρκούν. Επομένως, δεν είναι λιγότερο ευτυχείς από τους δημιουργούς που έχουν υλικά αγαθά. Δεν έχουμε λόγο να αμφιβάλλουμε για την ευτυχία των φυλάκων (φιλοσόφων), αφού θα αρνηθούν με τη θέλησή τους πράγματα που γι᾿ αυτούς θα είναι ανάξια λόγου και μάλιστα θα τα αρνηθούν με ανταλλάγματα την **εξουσία, τις τιμές, τον σεβασμό και την αγάπη των συμπολιτών τους**.

Οι ***φιλόσοφοι*** περνούν απ᾿ την ευτυχία του θεωρητικού βίου (vita contemplativa) στον ενεργητικό βίο (vita activa) της πολιτειακής ζωής. Οι δύο έννοιες που είναι αυστηρά χωρισμένες στη διανόηση του 5ου αιώνα, εμφανίζονται στον Πλάτωνα σε μια καινούργια ιδιότυπη σύνδεση.

|  |
| --- |
| **Η τριπλή λειτουργία του Νόμου για την επίτευξη του σκοπού του = της ευδαιμονίας του κοινωνικού συνόλου**  |

***νόμῳ ... ἐγγενέσθαι***: Προσωποποίηση του ***Νόμου***, ο οποίος παραμένει ανεπηρέαστος από προσωπικές συμπάθειες και αντιπάθειες. Ο Σωκράτης στην απάντησή του στην ένσταση του Γλαύκωνα προσωποποιεί τον ***Νόμον*** και του αποδίδει **τρεις βασικές λειτουργίες** του με τις οποίες επιδιώκεται η ευδαιμονία της πόλης. Χρησιμοποιεί τρεις μετοχές ***συναρμόττων, ποιῶν*** *και* ***ἐμποιῶν*** για να καταδείξει τρεις αδιαπραγμάτευτες λειτουργίες – προϋποθέσεις για την ύπαρξη και την ευδαιμονία της πόλης:

1. ***συναρμόττων τοὺς πολίτας πειθοῖ τε καὶ ἀνάγκῃ***: Με το πρώτο μετοχικό σύνολο ο Σωκράτης προβάλλει την **κοινωνική λειτουργία του Νόμου**, καθώς επιδιώκεται η κοινωνική συναρμογή των πολιτών. Ο Πλάτων συχνά κάνει λόγο για την αναγκαιότητα της αρμονίας τόσο στα μέρη της ψυχής, με την υποταγή του κατώτερου μέρους στο ανώτερο όσο και στις σχέσεις των πολιτών μεταξύ τους. Μόνο αν επιτευχθεί αυτή η αρμονία, θα οδηγηθούν οι πολίτες στη δικαιοσύνη, στην ομαλή συμβίωση μέσα στην πόλη και κατ᾿ επέκταση στην ευδαιμονία. Έτσι, ο Νόμος, προκειμένου να πείσει τους πολίτες να υπακούουν στον ικανότερο και σοφότερο (στον *φιλόσοφον*), ώστε να επέλθει η κοινωνική αρμονία, χρησιμοποιεί ως μέσα την ***πειθώ*** και τη ***βία***. Είναι φανερό, λοιπόν, ότι ο νόμος οφείλει να αποβλέπει στην ευδαιμονία όλης της πόλης και να υποχρεώνει τους *φιλοσόφους* να ασκήσουν την εξουσία.

2. ***ποιῶν μεταδιδόναι … ὠφελεῖν***: Με το δεύτερο μετοχικό σύνολο ο Σωκράτης αποδίδει στον Νόμο **οικονομική λειτουργία**. Ο Νόμος κατοχυρώνει μια από τις βασικές ιδρυτικές αρχές της πόλης, τον καταμερισμό της εργασίας, με τον οποίο κατακτάται η αυτάρκεια. Οι εργασίες κατανέμονται σε κάθε πολίτη με βάση τις ικανότητές του (***τὰ ἑαυτοῦ πράττειν***, ***οικειοπραγία***), ώστε ο καθένας να στρέφει την προσοχή του όχι μόνο στην ικανοποίηση των δικών του αναγκών, αλλά και στις ανάγκες των συμπολιτών του, με στόχο το κοινό όφελος και την ευδαιμονία. Έτσι, μεταξύ των πολιτών καλλιεργούνται **σχέσεις συνεργασίας, αλληλοβοήθειας, αλληλοπροσφοράς και αλληλεγγύης**.

3. ***καὶ αὐτὸς ἐμποιῶν … ἐπὶ τὸν σύνδεσμον τῆς πόλεως***: Με το τρίτο μετοχικό σύνολο δηλώνεται **η παιδαγωγική και πολιτική λειτουργία του Νόμου**, ο οποίος έχει χρέος να διαπλάθει ανθρώπους ικανούς και άξιους να διατηρούν τη συνοχή της πόλης. Για να γίνει αυτό, χρειάζεται ο Νόμος από τη μια να περιορίσει την ατομική επιθυμία, ώστε να τιθασευτεί η βούληση από τον ***λόγον***, και από την άλλη να κατευθύνει την πολιτική κοινωνικοποίηση των ανθρώπων. Προς αυτή την κατεύθυνση ο Νόμος αναδεικνύει τους αγαθούς πολίτες σε πολιτικούς ηγέτες. Τέλος, ο Νόμος θέτει όρια και περιορισμούς στη συμπεριφορά των πολιτών, αλλά και των φιλοσόφων-βασιλέων, ώστε να μην παρεκτρέπονται και διαταράσσουν τη συνοχή της πόλης.

 Όλες αυτές οι εκφράσεις (βλ. 2 και 3 παραπάνω) τονίζουν εμφατικά μια θεμελιακή ιδέα της πλατωνικής *Πολιτείας*: Η πόλη αποτελεί ένα οργανικό σύνολο, έναν οργανισμό που προϋποθέτει τη συνύπαρξη και συλλειτουργία των μελών του. Μέλη της πολιτείας είναι οι πολίτες· εφόσον η πόλη επιδιώκει τη συλλογική ευτυχία, θεωρείται αναγκαίο να υπάρχουν μεταξύ των πολιτών ισχυροί δεσμοί. Η μη διάσπαση του κοινωνικού ιστού αλλά και η ισχύς του αποτελούν για τον Πλάτωνα ύψιστο ζητούμενο. Θυμίζουμε ότι στον μύθο του Πρωταγόρα (6η Διδακτική Ενότητα) το δώρο του Δία στους ανθρώπους, με το οποίο τους δόθηκε ως δυνατότητα η πολιτική αρετή, ήταν η *αἰδὼς* και η *δίκη*, για να λειτουργήσουν ως *πόλεων κόσμοι τε καὶ δεσμοὶ φιλίας συναγωγοί*. (Φάκελος Υλικού σ. 98)

|  |
| --- |
| **Ενδεικτική κριτική του σωκρατικού επιχειρήματος**  |

Η επιχειρηματολογία του Σωκράτη έχει λογική και ηθική βάση και ουσιαστικά θεμελιώνει την έννοια της ισονομίας των πολιτών που αποτελεί βασική αρχή και του δημοκρατικού πολιτεύματος, όπως αυτό περιγράφεται στον *Επιτάφιο* του Περικλή. Βρίσκεται, επομένως, στην ίδια γραμμή σκέψης με την άποψη που επίσης διατυπώνει ο Περικλής στην τρίτη και τελευταία δημηγορία του: «*Εγώ νομίζω ότι μια πολιτεία εξυπηρετεί πιο πολύ το συμφέρον των πολιτών, αν στο σύνολό της βρίσκεται σε ακμή, παρά αν ευτυχεί σ᾿ αυτήν ο κάθε πολίτης, αλλά στο σύνολό της η ίδια δυστυχεί. Γιατί όσο κι αν ευτυχεί ένας πολίτης στις ιδιωτικές του υποθέσεις, αν καταστρέφεται η πατρίδα, μαζί της ίδια χάνεται, ενώ, αν δυστυχεί σε πατρίδα που ευημερεί, έχει πολλές ελπίδες να σωθεί.*»

* όταν η πόλη ευημερεί, ευημερούν και οι πολίτες
* όταν η πόλη κινδυνεύει, κινδυνεύουν και οι πολίτες.

**Το αντίθετο δεν ισχύει:**  Όταν οι πολίτες ευδοκιμούν ως άτομα, μπορεί να έχουμε καταστροφή της πόλης.

Πρόκειται, δηλαδή, για τη γνωστή αρχή που δέχεται πως **ό,τι ισχύει για το όλον, ισχύει και για το μέρος**. Επιπλέον, δεν πρέπει να ξεχνάμε την **προτεραιότητα της πόλεως έναντι του ατόμου**, ειδικά σε εποχές που ο θεσμός ήταν σε ακμή.**52**

Ο Αριστοτέλης, όμως, παρατηρεί ότι, ενώ ο Σωκράτης **αφαιρεί** απ᾿ τους ***φύλακες/φιλοσόφους*** την απόλυτη ευδαιμονία που παρομοιάζεται μ᾿ εκείνη των μακάριων νήσων, ισχυρίζεται ότι **ο νομοθέτης οφείλει να κάνει ευτυχισμένη όλη την πόλη**, πράγμα αδύνατον, αφού κάποιοι (οι ***φιλόσοφοι***) θα είναι λιγότερο ευτυχισμένοι, απ᾿ ό,τι ήταν πριν οπότε και βίωναν την απόλυτη ευτυχία.

Μπορεί ο ***φιλόσοφος*** να θεωρείται ο ειδικός για ζητήματα ηθικής, αλλά η αρμοδιότητά του θα πρέπει να φτάνει μέχρι τον ρόλο του διαμεσολαβητή προτείνοντας το **πώς** (τα μέσα), αλλά σε καμία περίπτωση δεν έχει δικαίωμα να επιβάλει **τι** πρέπει να κάνουν οι πολίτες, τις ηθικές αρχές που οφείλουν αυτοί να ακολουθούν. **Οι πολίτες πρέπει να έχουν την τελική επιλογή** και μόνο αυτοί.

Πάντως είναι εμφανές και από τους όρους που χρησιμοποιεί ο ίδιος ο Πλάτων – όροι καθόδου από το υψηλότερο στο χαμηλότερο, όροι υποχρέωσης και καθήκοντος – υποδηλώνουν ότι αισθάνεται πως σε τελική ανάλυση υπάρχει μία αντίφαση.

|  |
| --- |
| **Βασικά στοιχεία του πολιτεύματος που προτείνει ο Πλάτων** |

1. ***νόμῳ οὐ τοῦτο μέλει*** …: Ο νομοθέτης είναι **αμερόληπτος**· λειτουργεί ως απρόσωπος και ψυχρός άρχοντας, δρα αντικειμενικά, χωρίς να παρεκκλίνει από τον ορθό τρόπο διακυβέρνησης.

2. ***πειθοῖ τε καὶ ἀνάγκῃ***: Ο νομοθέτης κατά τον Πλάτωνα συνδυάζει την ***πειθώ*** (εκούσια υπακοή) που αφορά τους πεπαιδευμένους με τη ***βία*** (εξαναγκασμός, κυρώσεις), η οποία αφορά ***τὸν ἄπειρον παιδείας ὄχλον*** προκειμένου να δημιουργήσει ένα αρμονικό σύνολο πολιτών. Ειδικότερα με την ***πειθώ***, με τη χρήση, δηλαδή, *λογικών επιχειρημάτων*, την προβολή υγιών προτύπων και με την παιδεία οφείλουν οι πολίτες να συνειδητοποιήσουν τον κοινωνικό τους ρόλο, να παραμερίσουν το προσωπικό τους συμφέρον και να προσφέρουν αλληλοβοηθούμενοι ό,τι

είναι δυνατόν στην πολιτεία. Υπάρχουν, όμως, πολίτες και μέλη της κοινωνίας, οι οποίοι δεν πείθονται με τον λόγο. Σ᾿ αυτούς επιβάλλεται η ***βία***. Οι πλατωνικές απόψεις δικαιολογούνται και από τα εξής:

α) Είναι γνωστό πως ο Πλάτων ήταν εκ πεποιθήσεως αριστοκράτης.

β) Ο Πλάτων πίστευε ότι η δημοκρατία όπου ο καθένας πράττει και λέγει, ό,τι θέλει και ζει όπως θέλει, είναι ένα ανάπηρο πολίτευμα.

3. ***μεταδίδονται ἀλλήλοις τῆς ὠφελίας***: Ο πολίτης, κατά τον Πλάτωνα δεν πρέπει να έχει εγωιστική συμπεριφορά, αλλά αντίθετα, η παρουσία και η δράση του πρέπει να έχει **κοινωνικοκεντρικό χαρακτήρα**. Δεν μπορεί δηλαδή να ενδιαφέρεται μόνο για το άτομό του, αλλά πρέπει να προσφέρει και στους άλλους. Η πόλη αποτελεί ένα οργανικό σύνολο, έναν οργανισμό που προϋποθέτει τη συνύπαρξη και συλλειτουργία των μελών του.

4. ***οὐχ ἵνα ... ὅπῃ ἕκαστος βούλεται ... ἐπὶ τόν σύνδεσμον τῆς πόλεως***: Η πολιτεία είναι δίκαιη και ωφέλιμη για όλους, επειδή ο καθένας εκπληρώνει τη λειτουργία του χωρίς να παρακωλύει τη λειτουργία των άλλων, με άλλα λόγια: *ο καθένας πράττει το έργο που του έχει ανατεθεί και δεν πολυπραγμονεί*. Δικαιοσύνη δεν είναι τίποτε άλλο παρά να πράττει κανείς τα δικά του πράγματα, να κρατά κανείς τη θέση του, η *οικειοπραγία*. Την οικειοπραγία πρέπει να τη δούμε όχι μόνο ως επαγγελματική εξειδίκευση, αλλά κάτι πολύ περισσότερο ως ένα όριο που μας βοηθά να μη διασπαζόμαστε σε πολλά και να εναρμονιζόμαστε εντασσόμενοι μέσα στο σύνολο.

Αντίθετα, η *πολυπραγμοσύνη* είναι μια αλλοτρίωση που δεν γνωρίζει τα όριά της, μια αμετρία. Ο Πλάτων θέλει να μας πει ότι η πολιτεία είναι μια πολυδιάστατη, διαχωρισμένη σε πολλές τάξεις ή λειτουργίες ενότητα. Εδώ έγκειται και ο ρόλος του ***φιλοσόφου-βασιλιά*** ο οποίος θα κυβερνήσει με την ***πειθώ*** και τη ***βία***. Η πολιτεία τότε θα είναι στην εντέλεια συναρμοσμένη, γι᾿ αυτό και θα είναι δίκαιη στον ανώτερο δυνατό βαθμό στηριγμένη στην οικειοπραγία των λειτουργιών της.

|  |
| --- |
| **Μήπως ο Πλάτων εκφράζει ένα πρώιμο ολοκληρωτισμό;**  |

Ο Σωκράτης προσπαθεί να συμβιβάσει το γενικό καλό με το ατομικό, από την οπτική μιας ολιστικής και κοινωνιοκεντρικής προσέγγισης του πολιτικού φαινομένου, στο οποίο εξασφαλίζεται η αξιοκρατία και η αμεροληψία.

Αυτή η τόσο αναγκαστική επιβολή κανόνων και απαγορεύσεων σύμφωνα με ορισμένους μελετητές δεν ταιριάζει σε δημοκρατικά πολιτεύματα, αλλά μάλλον σε αυταρχικά και ολοκληρωτικά καθεστώτα. Κάποιοι (π.χ. ο Karl Popper) κατηγορούν τον Πλάτωνα, ότι παρουσιάζει στο σημείο αυτό ένα ανελεύθερο πολιτικό σύστημα, ότι ταυτίζει σκόπιμα τον ατομικισμό με τον εγωισμό, τον αλτρουισμό με την συλλογικότητα. Με άλλα λόγια, κατά τους επικριτές του, ο Πλάτων στιγματίζει όλους τους ατομικιστές ως ιδιοτελείς, ανίκανους να αφοσιωθούν σε οτιδήποτε άλλο πέρα από τον εαυτό τους. Όμως από την άλλη η χειραφέτηση του ατόμου ήταν πραγματικά η μεγάλη πνευματική επανάσταση που είχε οδηγήσει στην κατάρρευση της φυλετικής κοινωνίας και του φυλετισμού, καθώς και στην άνοδο της δημοκρατίας. Άλλωστε ο Περικλής επιμένει ότι ο ατομικισμός πρέπει να συνδεθεί με τον αλτρουισμό. (δες σχετικά τον Επιτάφιο λόγο §37)

Επιπλέον, συνεχίζουν οι ίδιοι επικριτές, τον Πλάτωνα τον απασχολεί μονάχα η συλλογική ολότητα, αυτή καθαυτή· και η δικαιοσύνη γι᾿ αυτόν δεν είναι παρά η υγεία, η ενότητα και η σταθερότητα του συλλογικού σώματος.

Πρέπει, βέβαια, να επισημάνουμε ότι οι προθέσεις του είναι αγαθές, αφού απώτερος στόχος του Νόμου είναι η χρήση κάθε μέσου για την εξυπηρέτηση του κοινού συμφέροντος. Επίσης, δεν πρέπει να παραβλέψουμε το γεγονός ότι για τον Πλάτωνα **ευδαιμονία** δεν είναι η προσωπική ευτυχία στη ζωή, αλλά **η συναίσθηση ότι με τις ενέργειές του ο πολίτης καθιστά τους άλλους ευδαίμονες**.

**Ερωτήσεις κατανόησης του Κειμένου Αναφοράς**

**Α1α.** Να γράψετε τον αριθμό που αντιστοιχεί σε καθεμιά από τις παρακάτω περιόδους λόγου και δίπλα σε αυτόν τη λέξη «**Σωστό**», αν είναι σωστή, ή τη λέξη «**Λάθος**», αν είναι λανθασμένη, με βάση το αρχαίο κείμενο και να τεκμηριώσετε κάθε απάντησή σας γράφοντας τις **λέξεις / φράσεις** του αρχαίου κειμένου που την επιβεβαιώνουν:

1. Κατά τον Πλάτωνα, όσοι δεν διαθέτουν παιδεία και δεν γνωρίζουν την αλήθεια είναι ικανοί να διοικήσουν την ιδανική πολιτεία.

2. Κατά τον Πλάτωνα, οι φιλόσοφοι στην ιδανική πολιτεία είναι υποχρεωμένοι να αναλάβουν τη διακυβέρνησή της.

3. Για την επίτευξη του στόχου της κοινωνικής αρμονίας και συνοχής ο νόμος στηρίζεται μόνο στην πειθώ.

4. Ο Σωκράτης αναφέρεται στην ωφέλεια που μπορεί να είναι ικανός ο καθένας να προσφέρει στο κοινό καλό.

5. Στην ιδανική πολιτεία ο νόμος επιδιώκει να πετύχει την οικονομική βελτίωση όλων των πολιτών.

**Α1β.**

1. *Ἡμέτερον δὴ ἔργον, ἦν δ’ ἐγώ, τῶν οἰκιστῶν*: Ποιος μιλά και σε ποιους αναφέρεται με τη συγκεκριμένη φράση ο Σωκράτης;

2. Γιατί αγανακτεί ο Γλαύκων;

3. Ποιος είναι ο πρωταρχικός σκοπός του νόμου, σύμφωνα με τον Σωκράτη;

4. Ποια είναι τα χαρακτηριστικά των *φυλάκων/φιλοσόφων* με βάση το κείμενο;

**Ερωτήσεις ερμηνείας και σχολιασμού του Κειμένου Αναφοράς**

1. Σε τι διαφοροποιείται η ζωή αυτών που έχουν λάβει την ορθή παιδεία από τη ζωή των απαίδευτων, των τυχαίων και αφιλοσόφητων πολιτικών;

2. *ἐν παιδείᾳ ἐωμένους διατρίβειν διὰ τέλους*: Σε ποιους αναφέρεται ο Πλάτων στο απόσπασμα αυτό και γιατί τους επικρίνει;

3. Ο Πλάτων, για να παρουσιάσει το αγαθό και την πορεία προς την κατάκτησή του, χρησιμοποιεί, μεταξύ άλλων, τις παρακάτω φράσεις: α) «**ἀφικέσθαι πρὸς τὸ μάθημα ὃ ἐν τῷ πρόσθεν ἔφαμεν εἶναι μέγιστον**», β) «**ἰδεῖν τε τὸ ἀγαθὸν**» και γ) «**ἀναβῆναι ἐκείνην τὴν ἀνάβασιν**». Να αναλύσετε το νόημα αυτών των φράσεων στο κείμενο του Πλάτωνα. (Πανελλαδικές 2018)

4. Να εξηγήσετε για ποιους λόγους η προσέγγιση της ιδέας του Αγαθού παρομοιάζεται με θέαση και ανάβαση: *ἰδεῖν τε τὸ ἀγαθὸν καὶ ἀναβῆναι ἐκείνην τὴν ἀνάβασιν*.

5. Με βάση το αρχαίο διδαγμένο κείμενο να προσδιορίσετε ποιοι, κατά τον Πλάτωνα, δεν είναι κατάλληλοι να αναλάβουν πολιτικές εξουσίες και για ποιους λόγους. (Πανελλαδικές 2011)

6. Αφού διαβάσετε το χωρίο «**Ἐπελάθου […] τῆς πόλεως**», να απαντήσετε με βάση αυτό στα δύο επόμενα ερωτήματα: **α.** Ποιος είναι ο σκοπός του νόμου; **β.** Με ποιους τρόπους προσπαθεί να τον επιτύχει; (Πανελ. 2018)

7. Ποιες είναι οι σχέσεις μεταξύ των πολιτών και μεταξύ νόμου και πολιτών σύμφωνα με το κείμενο; Πώς θα χαρακτηρίζατε το πολίτευμα στο οποίο οι σχέσεις ορίζονται με τον τρόπο αυτό;

8. Πώς δικαιολογείται η χρήση βίας από τον νόμο;

9. Ποιες απόψεις διατυπώνονται από τον Σωκράτη και τον Γλαύκωνα για το αν είναι δίκαιος ο ηθικός εξαναγκασμός των φιλοσόφων; Αξιολογήστε τη θέση του Σωκράτη.

**Ασκήσεις λεξιλογίου**

1. Να βρείτε στο αρχαίο διδαγμένο κείμενο που σας δίνεται μία **ετυμολογικά συγγενή λέξη** για καθεμία από τις παρακάτω λέξεις της Νέας Ελληνικής: ***ρήτορας, άσχημος, αφήγηση, πειστικός, υπόδημα***.

2. Να γράψετε από δύο ομόρριζα (απλά ή σύνθετα) στη Νέα Ελληνική για κάθε μία από τις παρακάτω λέξεις: ***προειρημένων, ἀπείρους, σκοπὸν, ἑκόντες, μακάρων***, ***χεῖρον, ἄμεινον, ἐπελάθου, μηχανᾶται, καταχρῆται, σκέψαι.***

3. Να γράψετε από δύο ομόρριζα ουσιαστικά (απλά ή σύνθετα) στη Νέα Ελληνική για κάθε μία από τις λέξεις που σας δίνονται: ***ἀφικέσθαι, ἔφαμεν, ἰδεῖν, ἐπιτρέπειν, καταμένειν****.*

4. Να επιλέξετε από τη στήλη Β για καθεμία αρχαιοελληνική λέξη ή φράση της στήλης Α την **ορθή σημασία** της σύμφωνα με το αρχαίο διδαγμένο κείμενο:

|  |  |
| --- | --- |
| **Α**  | **Β**  |
| 1. ἐπιτροπεῦσαι  | α. είμαι επίτροπος β. κυβερνώ  |
| 2. στοχαζομένους  | α. σκέφτομαι β. έχω έναν σκοπό  |
| 3. ἡγούμενοι  | α. είμαι αρχηγός β. νομίζω  |
| 4. πόνων  | α. κόπος β. οδύνη  |
| 5. Ἐπελάθου  | α. ξεχνώ β. κάνω λάθος  |

5. Να συμπληρώσετε τις παρακάτω περιόδους λόγου της Νέας Ελληνικής με **ομόρριζα** (απλά ή σύνθετα) του ρήματος ***ἔφη***, ώστε να ολοκληρωθεί ορθά το νόημά τους:

• *Απαγορεύεται η ………………………………… τσιγάρων στην τηλεόραση.*

*• Η περιoχή αυτή ………………………… για τις όμορφες παραλίες της.*

*• Κατάφερες να το τελειώσεις τόσο γρήγορα. Τα πήγες ……………………………… !*

*• Μου απάντησε ……………………………… στην πρότασή μου για συνεργασία.*

*• Ήταν σε κατάσταση …………………………….· δεν μπορούσε να μιλήσει.*

6. Να αντιστοιχίσετε καθεμία αρχαιοελληνική λέξη της στήλης Α με την **ετυμολογικά συγγενή** νεοελληνική λέξη της στήλης Β. Δύο λέξεις στη στήλη Β περισσεύουν.

|  |  |
| --- | --- |
| **Α**  | **Β**  |
| 1. ἱκανῶς 2. εἶναι 3. ἔφαμεν 4. ἀναβῆναι 5. ἀφιῇ  | α. άνεση β. διοίκηση γ. άφιξη δ. βάση ε. καταφατικός ζ. ουσία η. αναβολή  |

1. *ἐν μακάρων νήσοις: Σ*ύμφωνα με μια λαϊκή δοξασία των αρχαίων, πέρα από τις στήλες του Ηρακλή (πέρα από το σημερινό Γιβραλτάρ) υπήρχαν στο ρεύμα του Ωκεανού κάποια νησιά, στα οποία ζούσαν οι ήρωες, οι άνθρωποι της πρώτης γενιάς του ανθρώπινου γένους (της χρυσής εποχής) και οι ευσεβείς, μέσα σε απόλυτη ευτυχία, γαλήνη και αμεριμνησία (μέσα στη «μακαριότητα»). Τα νησιά των Μακάρων ήταν ένας τόπος ανάλογος με τον Παράδεισο, τον οποίο επαγ­γέλλεται ως μεταθανάτιο τόπο διαμονής η χριστιανική θρησκεία σε όσους ζουν στην επίγεια ζωή με δικαιοσύνη και ευσέβεια, σύμφωνα με το θέλημα του θεού. [↑](#footnote-ref-1)